b'\n_START_ARTICLE_\nJalkapallon Euroopan-mestaruuskilpailujen 2016 loppuottelu\n_START_SECTION_\nEnsimm\xc3\xa4inen puoliaika\n_START_PARAGRAPH_\nRanska ei tehnyt kokoonpanoonsa muutoksia ja se k\xc3\xa4ytti samaa 4\xe2\x80\x932\xe2\x80\x933\xe2\x80\x931 -j\xc3\xa4rjestelm\xc3\xa4\xc3\xa4 kuin Saksaa vastaan v\xc3\xa4lier\xc3\xa4ss\xc3\xa4. J\xc3\xa4rjestelm\xc3\xa4 oli toiminut hyvin turnauksen parhaan maalintekij\xc3\xa4n Antoine Griezmannin kannalta, joka oli tehnyt viisi maalia t\xc3\xa4ll\xc3\xa4 j\xc3\xa4rjestelm\xc3\xa4ll\xc3\xa4. Moussa Sissoko pelasi t\xc3\xa4rke\xc3\xa4\xc3\xa4 tasapainoittavaa roolia keskikent\xc3\xa4ll\xc3\xa4 ja puolustaja Samuel Umtiti esiintyi kolmatta kertaa maajoukkueessa. Portugali k\xc3\xa4ytti 4\xe2\x80\x934\xe2\x80\x932 diamond -muodostelmaa ja teki kaksi muutosta edelliseen otteluun: Pepe palasi avauskokoonpanoon oltuaan sivussa loukkaantumisen takia v\xc3\xa4lier\xc3\xa4ottelusta Walesia vastaan, ja William Carvalho pelasi Danilon sijasta keskikent\xc3\xa4n pohjalla. Portugali k\xc3\xa4ytti ottelussa punaista kotiasuaan ja Ranska pelasi tummansinisiss\xc3\xa4 v\xc3\xa4reiss\xc3\xa4. Portugali voitti kolikonheiton ja aloitti pelin._NEWLINE_Ottelun ensimm\xc3\xa4inen laukaus tuli Portugalille nelj\xc3\xa4n minuutin kohdalla, kun Nani ampui pallon yli maalin. Ranskan ensimm\xc3\xa4inen paikka tuli Sissokolle, joka ampui volleyn maalin yli katsomoon. Kahdeksannella minuutilla Dimitri Payet taklasi rajusti portugalilaiskapteeni Cristiano Ronaldoa polveen ja t\xc3\xa4m\xc3\xa4 j\xc3\xa4i makaamaan kent\xc3\xa4n pintaan. Ronaldo pystyi jatkamaan ottelua hetken aikaa, mutta joutui polvivammansa vuoksi j\xc3\xa4tt\xc3\xa4m\xc3\xa4\xc3\xa4n pelin 25. minuutilla. H\xc3\xa4net korvasi Ricardo Quaresma. Ranskan Moussa Sissoko oli hyv\xc3\xa4ss\xc3\xa4 vireess\xc3\xa4 ja sai monta tilannetta ensimm\xc3\xa4isen puolen tunnin aikana. Ensimm\xc3\xa4inen puoliaika p\xc3\xa4\xc3\xa4ttyi 0\xe2\x80\x930 lukemissa Ranskan hallitessa palloa 55 prosenttisesti.\n_START_SECTION_\nToinen puoliaika\n_START_PARAGRAPH_\nToisen puoliajan alussa Ranskalla oli muutama maalintekopaikka, kun Sissoko ja Paul Pogba p\xc3\xa4\xc3\xa4siv\xc3\xa4t laukomaan, mutta Pepe esti Sissokon laukauksen ja Pogba ampui yli maalin. Ranska teki ensimm\xc3\xa4isen vaihtonsa 59. minuutilla, kun Kingsley Coman tuli Dimitri Payetin tilalle. Samalla Ranska vaihtoi ryhmityst\xc3\xa4\xc3\xa4n enemm\xc3\xa4n 4\xe2\x80\x934\xe2\x80\x932 -muotoon, jossa Coman pelasi vasemmalla laidalla. Ottelun siihen menness\xc3\xa4 paras maalintekopaikka tuli 66. minuutilla, kun Griezmann puski Comanin keskityksest\xc3\xa4 noin kuuden metrin et\xc3\xa4isyydelt\xc3\xa4 yli maalin. Heti t\xc3\xa4m\xc3\xa4n j\xc3\xa4lkeen Portugali teki toisen vaihtonsa ja Jo\xc3\xa3o Moutinho korvasi Adrien Silvan. Ottelu oli Moutinholle 90:s Portugalin paidassa. Andr\xc3\xa9-Pierre Gignac tuli Olivier Giroudin tilalle 78. minuutilla, ja samalla Portugali vaihtoi \xc3\x89derin Renato Sanchesin paikalle. Portugalilla oli tilaisuus menn\xc3\xa4 johtoon ottelun 80. minuutilla, kun Nanin keskitys oli menn\xc3\xa4 maaliin, mutta maalivahti Hugo Llorisin pelastus ja jatkotilanteesta aiheutunut torjunta piti tilanteen tasoissa. Sissoko ampui kaukolaukauksen muutama minuutti t\xc3\xa4m\xc3\xa4n j\xc3\xa4lkeen, mutta Rui Patr\xc3\xadcio venyi torjuntaan. Varsinaisen peliajan paras maalintekopaikka tuli Ranskalle lis\xc3\xa4ajan viimeisell\xc3\xa4 minuutilla, jolloin Gignac laukaisi pallon vasempaan tolppaan.\n_START_SECTION_\nJatko-ottelu\n_START_PARAGRAPH_\nJatko-ottelun ensimm\xc3\xa4isell\xc3\xa4 puoliajalla tuli muutama erikoistilanne: 97. minuutilla Portugali sai vapaapotkun 25 metrist\xc3\xa4, mutta maalia kohti palloa puskenut Pepe oli paitsioasemassa. T\xc3\xa4m\xc3\xa4n j\xc3\xa4lkeen Ranska sai kaksi kulmapotkua, jotka kuitenkaan eiv\xc3\xa4t tuottaneet tulosta. 108. minuutilla Raphael Guerreiron laukaus osui yl\xc3\xa4rimaan. Noin minuutti t\xc3\xa4m\xc3\xa4n j\xc3\xa4lkeen vaihdosta kent\xc3\xa4lle tullut \xc3\x89der laukoi pallon rangaistusalueen ulkopuolelta vasempaan alakulmaan ohi maalivahti Llorisin. Heti maalin j\xc3\xa4lkeen Ranska vaihtoi kent\xc3\xa4lle hy\xc3\xb6kk\xc3\xa4\xc3\xa4j\xc3\xa4 Anthony Martialin keskikentt\xc3\xa4pelaaja Sissokon tilalle. Ranskan viimeinen tilanne tuli lis\xc3\xa4ajan viimeisell\xc3\xa4 minuutilla, kun Martial p\xc3\xa4\xc3\xa4si kuljettamaan palloa rangaistusalueelle ja laukomaan, mutta pallon pomppiessa Gignacille t\xc3\xa4m\xc3\xa4 oli paitsioasemassa. Rui Patr\xc3\xadcio viivytteli vapaapotkun antamisessa ja sai keltaisen kortin. Vapaapotkun j\xc3\xa4lkeen tuomari puhalsi pelin p\xc3\xa4\xc3\xa4ttyneeksi.'